S-ordfører mener, at et svar han har fået fra Udlændingeministeren, i "allerhøjeste grad ligner vildledning af Folketinget".

Har udlændinge- og integrationsminister Inger Støjberg (V) givet vildledende oplysninger til Folketinget om den danske udviklingsbistand og asyludgifter?

Det tyder meget på, mener Socialdemokraternes finansordfører Benny Engelbrecht på baggrund af oplysninger, som netmediet Altinget.dk tirsdag lægger frem.

Sagen handler grundlæggende om, at den andel af dansk udviklingsbistand, der ikke går til verdens fattigste - men i stedet til at finansiere asyludgifter i Danmark - ser ud til at stige markant fra 2015-2016.

Det fik i efteråret 2015 Benny Engelbrecht til at spørge Støjberg, om den stigning - der fremgår af finansloven for 2016 - skyldtes, man havde ændret opgørelsesmetoden.

Nej, beregningerne i den nye finanslov er ”baseret på samme metode” som hidtil, lød det klare svar fra Inger Støjberg til Benny Engelbrecht og resten af Folketinget.

Men i en mail fra en embedsmand i Justitsministeriet, som Altinget.dk tirsdag kan offentliggøre, er konklussionen en anden:

- I forbindelse med FFL16 (Finansloven for 2016, red.) er der i øvrigt blevet udarbejdet en mere præcis beregningsmodel for hvor stor en andel af udgifterne til integrationsydelseser med videre, der forventes at kunne finansieres via udviklingsbistanden, lyder det blandt andet i mailen.

Og dermed ligner ministerens svar ”i allerhøjeste grad” vildledning, mener Benny Engelbrecht:

- Det her må først og fremmest granskes nærmere. Hvad er motivet egentlig? Men jeg bliver nødt til at sige, at det her i allerhøjeste grad ligner vildledning af Folketinget. Og spørgsmålet er, om det er en bevidst vildledning, siger finansordføreren til TV 2.

Støjberg i samråd

I et skriftligt svar til Altinget.dk erkender Inger Støjberg, at der er blevet udviklet en "mere præcis" opgørelsesmetode for, hvornår flygtninge overgår fra asylsystemet til kommunerne. Alligevel mener ministeren ikke, at hun har givet forkerte oplysninger til S-ordføreren:

- Men det ændrer ikke på, hvilke typer af udgifter, der kan finansieres via udviklingsbistanden, som var det, Benny Engelbrecht spurgte til, lyder det i svaret til Altinget.dk.

Men den forklaring giver Benny Engelbrecht ikke meget for:

- Det er jo at svare fuldstændig udenom, siger han og understreger, at han på et samråd tirsdag klokken 19.00 vil spørge Støjberg yderligere ind til sagen.

- Ligger der andet og mere bagved det svar, som vi ikke kan gennemskue? Det virker mystisk. Hvis det viser sig, at der er tale om vildledning af Folketinget, er det jo en meget alvorlig sag, siger han til TV 2.